I. Johdanto

Vuonna 2018 Euroopan unioni (EU) antoi 7. helmikuuta Euroopan parlamentin ja neuvoston asetuksen (EU) 2018/196 ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa, jäljempänä ’EU:n asetus’. Asetus tuli voimaan 8. maaliskuuta 2018.

EU:n asetus on ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun neuvoston asetuksen (EY) N:o 673/2005 kodifikaatio. Kyseisessä neuvoston asetuksessa vahvistetaan menettely vuonna 2000 annettua Yhdysvaltain polkumyynnin ja tukien vastaista lakia (Continued Dumping and Subsidy Offset Act, jäljempänä ’CDSOA’, tai Byrd-muutos) koskevassa WTO:n riitatapauksessa sovellettavan vastatoimenpiteen vuotuisen tason mukauttamiseksi. CDSOA:ssa määrätään edeltävänä varainhoitovuotena kannettujen polkumyynti- ja tasoitustullien vuosittaisesta jakamisesta yhdysvaltalaisille yrityksille. CDSOA todettiin Yhdysvaltojen WTO-velvoitteiden vastaiseksi tammikuussa 2003.

Koska Yhdysvallat ei ryhtynyt toimiin noudattaakseen WTO:n sopimusten mukaisia velvoitteitaan, EU:lle annettiin lupa ottaa sidottujen tullien lisäksi käyttöön ylimääräinen tuontitulli Yhdysvaltojen tuotteille, joista on laadittu erillinen luettelo ja joilla käytävän kaupan arvo kattaa vuosittain yhteensä enintään 72 prosenttia EU:sta tulevassa tuonnissa kannettaviin tulleihin liittyvistä CDSOA:n nojalla suoritettavista maksuista viimeisimpänä vuotena, jolta tietoja on käytettävissä. EU on soveltanut 1. toukokuuta 2005 alkaen vuotuista ylimääräistä arvotullia tiettyjen Yhdysvalloista peräisin olevien tuotteiden tuonnissa mukauttaen vastatoimenpiteen tasoa suhteessa EU:n tuotteista kannetuista tulleista viimeisimmässä jaossa maksettuun määrään. Komission delegoitu asetus tarkistetusta tullista annetaan jokaisena kalenterivuonna 1. toukokuuta mennessä.

Neuvoston asetuksen (EY) N:o 673/2005 kodifioinnin seurauksena komissiolle siirrettiin valta antaa delegoituja säädöksiä 20. helmikuuta 2014 alkaen viiden vuoden ajaksi. Komissiolla on myös velvollisuus laatia siirretyn säädösvallan käyttöä koskeva kertomus viimeistään yhdeksän kuukautta ennen mainitun viiden vuoden kauden päättymistä.

II. Oikeusperusta

7. helmikuuta 2018 annetun Euroopan parlamentin ja neuvoston asetuksen (EU) 2018/196 4 artiklan 2 kohdan mukaisesti komissio laatii siirretyn säädösvallan käyttämistä koskevan kertomuksen neuvostolle ja Euroopan parlamentille.





III. Siirretyn säädösvallan käyttäminen

EU:n asetuksessa siirretään komissiolle valta panna täytäntöön joitakin mainitun asetuksen säännöksiä erityisesti siltä osin kuin on kyse

–etuuksien mitätöivien tai heikentävien vaikutusten tason laskennasta siten, että se vastaa 72:ta prosenttia unionista tulevassa tuonnissa kannettaviin polkumyynti- tai tasoitustulleihin liittyvistä CDSOA:n nojalla suoritettavista maksuista viimeisimpänä vuotena, jolta Yhdysvaltojen viranomaisten julkaisemat tiedot olivat tuolloin käytettävissä;

–kun keskeytyksen tasoa nostetaan, EU:n asetuksen liitteiden I ja II mukauttamisesta lisäämällä liitteessä II lueteltuja tuotteita liitteeseen I;

–kun keskeytyksen tasoa alennetaan, EU:n asetuksen liitteiden I ja II mukauttamisesta poistamalla liitteestä I siinä lueteltuja tuotteita EU:n asetuksessa vahvistetussa järjestyksessä;